**Čl. 4. Združenie v Cirkvi**

*§ 1. Združenie saleziánov spolupracovníkov je schválené Apoštolskou stolicou* *ako verejné združenie veriacich a má účasť na duchovnom dedičstve Spoločnosti svätého Františka Saleského.*

*Členovia aktívne spolupracujú na jeho poslaní v mene Cirkvi podriadení autorite hlavného predstaveného ako nástupcu dona Bosca, v duchu vernosti pastierom Cirkvi a v spolupráci s inými hnutiami a spoločenstvami Cirkvi.*

*§ 2. Saleziáni spolupracovníci preukazujú synovskú úctu Najvyššiemu veľkňazovi.*

*§ 3. Združenie saleziánov spolupracovníkov je verejnou cirkevnou právnickou osobou. Svoje ústredné sídlo má v Ríme.*

Don Boscovi veľmi záležalo, aby laici mohli mať účasť na Saleziánskej spoločnosti. V prvom období boli normy pre život saleziána laika zaradené do Stanov saleziánskej spoločnosti. Konečnú podobu Pravidiel vypracoval don Bosco v roku 1876 a Združenie bolo uznané pápežom Piom IX.(9.5.1876) a bolo postavené na roveň „tretieho rádu“.

Naše Združenie vskutku, je združením *apoštolského života*: tento výraz inšpiroval k aktuálnemu názvu Pravidlá Apoštolského Života: PAŽ. *Je spojené s rehoľným inštitútom*, so Spoločnosťou svätého Františka Saleského: to je dôvod, prečo PAŽ boli schválené Kongregáciou pre rehoľníkov a nie Pápežskou radou pre laikov. Preto „*má účasť na duchovnom dedičstve*” tejto Spoločnosti: sú to všetky saleziánske hodnoty, vlastné apoštolskému projektu dona Bosca a spoločné skupinám saleziánskej rodiny, ktoré sa vyznačujú vlastným povolaním.

**Čl. 5. Združenie v saleziánskej rodine**

*Združenie saleziánov spolupracovníkov je jednou zo skupín saleziánskej rodiny. Spolu so Spoločnosťou svätého Františka Saleského, Inštitútom dcér Márie Pomocnice a inými úradne schválenými skupinami,* *je nositeľom spoločného saleziánskeho povolania, spoluzodpovedným za vitalitu projektu dona Bosca v Cirkvi a vo svete.*

*Združenie prináša do saleziánskej rodiny špecifické hodnoty svojho sekulárneho stavu a rešpektuje vlastnú identitu a autonómiu každej skupiny. Prežíva osobitný vzťah spoločenstva so Spoločnosťou svätého Františka Saleského, ktorá má z vôle zakladateľa v saleziánskej rodine špecifickú zodpovednosť.*

Rodina ktorú založil don Bosco, je uznaná ako charizmatická skutočnosť, čiže dar Ducha Svätého Cirkvi, ktorý sa má rozrásť a šíriť medzi Božím ľudom, bez ohľadu na premenlivé okolnosti miesta a času.

Dnes tvorí mnohofarebnú paletu Saleziánskej rodiny 31 zložiek, na

Slovensku 8 , avšak tieto zložky majú rozdielne záväzky. Naše Združenie Saleziánov spolupracovníkov žije v úzkom vzťahu s SDB , ktorá z vôle zakladateľa v saleziánskej rodine má špecifickú úlohu zodpovednosti.

Saleziáni poskytujú potrebnú pomoc členom Združenia, aby boli vernými Kristovými učeníkmi v Katolíckej cirkvi a uskutočňujú úlohu jednoty v rámci rôznych skupín Saleziánskej rodiny.

**Čl. 6. Saleziáni spolupracovníci – saleziáni vo svete**

*Saleziáni spolupracovníci prežívajú svoju vieru v sekulárnom prostredí, v ktorom sa nachádzajú. Inšpirujú sa apoštolským projektom dona Bosca a pociťujú živé spoločenstvo s ostatnými členmi saleziánskej rodiny. Do toho istého mládežníckeho a ľudového poslania sa zapájajú bratsky a spoločne. Pracujú pre dobro Cirkvi a spoločnosti ,primerane výchovným požiadavkám daného územia a svojim konkrétnym možnostiam.*

Povolanie človeka je, aby sa stále viac stával človekom, povolanie kresťana je, aby sa stával stále opravdivejším Božím synom, druhým Kristom, čiže aby smeroval k plnosti kresťanského života. Don Bosco v spolupráci s Duchom Svätým nám ukázal smer cesty k plnosti kresťanského života , k svätosti. Každá doba má svoje špecifiká, bolo to aj v 19.st., keď Európa prechádzala spoločenskými a politickými zmenami. Vtedy Duch Svätý vzbudil don Bosca a urobil z neho „ giganta dobročinnej lásky“. Zreničkou jeho oka sa stala chudobná, opustená a ohrozená mládež. Jeho poslaním bolo vynájsť vhodnú výchovnú metódu a postaviť na nohy široké hnutie apoštolských síl, ktoré bude schopné pokračovať a rozširovať jeho dielo a pôvodného ducha.

***Čo je teda potrebné, aby sa človek stal spolupracovníkom?***

Predovšetkým treba byť presvedčený, že *Duch Pána napĺňa vesmír*. On sa neuspokojuje s tým, že vnuká vlastné povolanie kňazom a rehoľníkom; *volá* každého pokrsteného, aby našiel svoje originálne miesto v Cirkvi a splnil svoju zvláštnu úlohu v spoločnom poslaní:

- Mať určitú chuť viesť pravý kresťanský život.

- Túžiť uniknúť z priemernosti, z formálnej zbožnosti.

- Byť citliví na problémy mladých a chudoby.

- Poznať dona Bosca a jeho dielo.

- Mať zmysel pre bratstvo, milovať stretávanie sa s inými, milovať prácu s inými.

Otázka:

*Prežívam svoje povolanie ako dar Ducha Svätého?*